
Parlamentul  României
Camera Deputaţilor
	Comisia pentru buget, finanţe şi bănci 

Bucureşti,    29.04.2015

Nr. 4c-2/343
	
	Comisia pentru muncă şi protecţie socială
Bucureşti, 25.05.2015

Nr.4c-7/259


RAPORT COMUN
asupra propunerii legislative pentru completarea Ordonanţei de urgenţă a Guvernului nr.103 din 14 noiembrie 2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci şi Comisia pentru muncă şi protecţie solcială au fost sesizate pentru dezbatere în fond cu propunerea legislativă pentru completarea Ordonanţei de urgenţă a Guvernului nr.103 din 14 noiembrie 2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice, trimisă cu adresa nr. Plx 304/2015 din 23 martie 2015, înregistrată sub nr. 4c-2/343 din 23 martie 2015, respectiv 4c-7/259 din 24.03.2015.

Conform prevederilor art.75 din Constituţia României, republicată, şi ale art.92 alin.(9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 18 martie 2015.

La întocmirea raportului s-a avut în vedere avizul favorabil al Consiliului Legislativ, avizul negativ al Consiliului Economic și Social, punctul de vedere negativ al Guvernului, precum şi avizul negativ al Comisiei juridice, de disciplină şi imunităţi.
Propunerea legislativă supusă dezbaterii are ca obiect de reglementare completarea prevederilor Ordonanţei de urgenţă a Guvernului nr. 103/2013, în sensul alinierii salariilor aferente funcţiilor de secretar al unității administrativ - teritoriale la nivelul indemnizaţiilor pentru funcţiile de demnitate publică alese de la nivelul administraţiei publice locale.

În conformitate cu prevederile art.61 din Regulamentul Camerei Deputaţilor, republicat, membrii Comisiei pentru buget, finanţe şi bănci au examinat propunerea legislativă menţionată mai sus, în şedinţa din 28 aprilie 2015.

La lucrările comisiei şi-au înregistrat prezenţa 34 deputaţi din totalul de 34 membri ai comisiei. La dezbateri a participat reprezentantul Ministerului Muncii, Familiei, Protecţiei Sociale şi Persoanelor Vârstnice.
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat propunerea legislativă în şedinţa din 19 mai 2015.

La lucrările comisiei şi-au înregistrat prezenţa 23 deputaţi din totalul de 24 membri ai comisiei. La dezbateri a participat un reprezentant al Ministerului Muncii, Familiei, Protecţiei Sociale şi Persoanelor Vârstnice.
În urma examinării propunerii legislative şi a opiniilor exprimate, membrii celor două comisii au hotărât, cu majoritate de voturi, să supună Plenului Camerei Deputaţilor respingerea iniţiativei legislative întrucât Ordonanța de urgență a  Guvernului nr.  103/2013 a avut ca obiect aprobarea unor măsuri de politică salarială a personalului din sectorul bugetar pentru anul 2014, încetându-şi aplicabilitatea la data de 31 decembrie 2014.
În raport cu obiectul şi conţinutul său, propunerea legislativă face parte din categoria legilor ordinare.

